**Tájékoztató a 2020. június 2-tól az online oktatással párhuzamosan az iskolánkban működő felügyelettel kapcsolatosan**

**Tisztelt Szülők, Gondviselők!**

Bár továbbra is a digitális tanrend szerint folyik a tanítás június 15-ig, június 2-tól szülői kérésre felügyeletet biztosítunk az iskola épületeiben. Az ügyeletet munkanapokon 7.30 és 16.00 között biztosítjuk. Az első héten (június 2-5) valamint azt követően munkanapokon a hónap végéig az előzetes felmérés alapján már bejelentkezett tanulókat fogadjuk. A későbbiekben van lehetőség az ügyeleti, étkezési részvételt az előző napon lemondani.

Kérem, hogy a fertőzésveszély elkerülése érdekében csak akkor igényeljenek felügyeletet gyermekeik számára, ha a gyermek teljesen egészséges és nem érintkezhetett koronavírusos személlyel.
Felhívom a figyelmüket arra, hogy a szervezett felügyelet alatt a fertőzésveszély nagyobb, mintha a gyermekek otthon lennének.

Kérem Önöket, gyermekükkel beszéljék meg, hogy a felügyelet fő célja a következő hetekben a kiscsoportos foglalkozások biztosítása. Azt azonban tudniuk kell – a korosztály természetéből és igényeiből adódóan – hogy az érintkezések odafigyeléssel csökkenthetők ugyan, de nem számíthatunk arra, hogy teljesen kiküszöbölhetőek.

Törekednünk kell a szociális távolság betartására, ezért kérem, hogy a gyermeket kísérő felnőtt ne jöjjön be az iskola területére, a bejárati kapuig kísérje tanulót! A gyerekek kizárólag kézfertőtlenítés után mehetnek a számukra kijelölt helyszínre. A kézfertőtlenítést naponta többször is el kell végezni. (Kérem, figyeljenek az esetlegesen felmerülő érzékenységi reakciókra!)

Maszk és kesztyű viselése sem a gyermekek, sem a rájuk vigyázó felnőttek részére nem kötelező.
Kérem, hogy gyermeke semmilyen otthoni játékot ne hozzon az iskolába, a fertőzésveszély elkerülése érdekében.

A tanulóknak lehetőségük van arra, hogy feladataik elvégzéséhez saját elektronikus eszközüket behozzák és a rájuk felügyelő pedagógus engedélyével, kizárólag tanulási céllal használják azt. Amennyiben az eszköz használatát önök írásban engedélyezik. Kérem, hogy az eszközt otthon fertőtlenítsék, így hozzák be a gyermekek a közösségbe. Az iskola, korlátozott lehetőségei miatt, a behozott eszközökért felelősséget vállalni továbbra sem tud. Tájékoztatom önöket, hogy a digitális oktatáshoz az iskolai eszközeink döntő többségét kiadtuk, azok az intézményben korlátozott számban érhetők el.

A napi étkezéssel kapcsolatos információkat valamint, hogy a létszámok függvényében iskolánkban, vagy esetlegesen más épületben biztosítjuk gyermekeik számára a felügyeletet, az első ügyeleti napok tapasztalatait követően fogom pontosítani az intézmény honlapján <http://www.petofi.vac.hu/> és a már ismert módon a <https://www.facebook.com/vacipetofi/> csoportban is.

Tisztelt Szülők, Gondviselők!

Tisztában vagyunk azzal, hogy a családok szokatlan és nehéz helyzetben vannak, tehát szeretnénk a tőlünk telhető legtöbb segítséget megadni a tanulás támogatásában és a gyermekfelügyeletben, hogy gyermekeiket biztonságban tudhassák. Önöket viszont arra kérem, hogy segítsenek tudatosítani gyermekeikben, hogy a fertőzésveszély még nem múlt el, tehát a felhőtlen és korlátozások nélküli együttes játékot, bensőséges együttlétet jelenleg minden jószándékunk ellenére sem tudjuk az iskolában biztosítani. Mindezt kérem azért, hogy gyermekeiket ne érje csalódás az iskolában.
Kérem, ha kérdésük van, keressenek munkaidőben az ismert telefonszámokon vagy levélben!

Vác, 2020. 06. 02.

 Üdvözlettel:

 Csánki Sándor